Situație disperată pe o stradă din municipiul Suceava. Mai multe familii se plâng că sunt sechestrate în propriile curți, după ce muncitorii care au modernizat drumul au ridicat nivelul străzii, în unele locuri chiar și cu un metru și jumătate.

Se întâmplă pe strada Mihail Sadoveanu, unde mai multe familii au fost nevoite să improvizeze scări din calaburi pentru a putea ieși din gospodării. Mai mult, oamenii nu pot să intre cu mașinile în curți, fiind nevoiți să le parcheze pe carosabil.





Câteva persoane ne-au declarat că sunt nevoite să se țină de garduri pentru a ajunge în stradă. Anca Maxim, o localnică din zonă, ne-a povestit că tatăl acesteia, un bătrân de 80 de ani, și fiul ei de șase ani, s-au accidentat în timp ce încercau să iasă din gospodărie, pe scările improvizate. Oamenii spun că au făcut sesizări la firma care a executat lucrarea, dar că nu s-a rezolvat nimic. Aceștia sunt disperați și cer ajutorul Primăriei Suceava.

Primarul municipiului Suceava, Ion Lungu, declară că se va încerca remedierea problemelor pe banii constructorului.